Doložka finančných, ekonomických, environmentálnych vplyvov, vplyvov
na zamestnanosť a podnikateľské prostredie

I.	Odhad vplyvov na verejné financie

V doložke sú posudzované vplyvy spojené s vydaním nariadenia vlády Slovenskej republiky o sumách vianočného príspevku v roku 2008 (ďalej len „návrh nariadenia vlády“). Návrhom nariadenia vlády sa ustanovuje percento priemernej mesačnej mzdy v hospodárstve Slovenskej republiky vykázanej Štatistickým úradom Slovenskej republiky za rok 2007 na určenie sumy dôchodku na účely poskytnutia vianočného príspevku v roku 2008, sumy dôchodku určené týmto percentom a sumy vianočného príspevku v roku 2008 diferencovane v závislosti od sumy dôchodku alebo úhrnu súm dôchodkov.

I.I.	       Odhad vplyvov na štátny rozpočet

Návrh nariadenia vlády má priamy vplyv na štátny rozpočet len v roku 2008. Bude sa týkať 1 047 103 dôchodcov, ktorým dôchodky vypláca Sociálna poisťovňa a približne 800 osôb vo všetkých rezortoch ozbrojených zborov a ozbrojených síl. To bude zodpovedať výdavkom 1 668 mil. Sk za dôchodcov Sociálnej poisťovne a cca 2 mil. Sk za osoby všetkých ozbrojených zborov a ozbrojených síl. Zo štátneho rozpočtu budú tiež hradené administratívne náklady spojené s výplatou vianočného príspevku Sociálnou poisťovňou v čiastke cca 20 mil. Sk. Návrh nariadenia vlády zvýši výdavky štátneho rozpočtu celkovo o 1 690 mil. Sk. Uvedené výdavky sú finančne kryté v rámci schváleného rozpočtu verejnej správy na rok 2008, resp. schválených rozpočtov dotknutých ministerstiev na rok 2008.

Pri kvantifikácii výdavkov za poberateľov dôchodkov vyplácaných Sociálnou poisťovňou boli použité údaje o počtoch a výškach relevantných druhov dôchodkov k 31. júlu 2008. Prehľad o počte poberateľov starobného dôchodku, predčasného starobného dôchodku, invalidného dôchodku a sociálneho dôchodku v jednotlivých pásmach (v pásme 1 sú dôchodky s výškou do 4 030 Sk, v pásme 2 s výškou od 4 031 Sk do 8 059 Sk a v pásme 3 s výškou od 8 060 Sk do 12 088 Sk) uvádza nasledovná tabuľka:

Tabuľka č. 1
	SD	PSD	ID	SocD	spolu	
pásmo 1	9 622	30	25 094	55	34 801	
pásmo 2	195 125	17 208	105 598	3 255	321 186	
pásmo 3	597 894	30 101	63 059	62	691 116	
spolu	802 641	47 339	193 751	3 372	1 047 103	
                 Vysvetlivky: SD = starobný dôchodok, PSD = predčasný starobný dôchodok, ID = invalidný dôchodok   
                       a SocD = sociálny  dôchodok

 	Vianočný príspevok poberateľov dôchodkov v pásme 1 predstavuje 2 000 Sk, 1 750 Sk v pásme 2 a  1 500 Sk v pásme 3. Na základe vyššie uvedeného budú výdavky štátneho rozpočtu za poberateľov dôchodkových dávok, vyplácaných Sociálnou poisťovňou, zvýšené nasledovne (v  mil. Sk):

            Tabuľka č. 2
	SD	PSD	ID	SocD	spolu	
pásmo 1	19	0	50	0	69	
pásmo 2	341	30	184	6	561	
pásmo 3	897	45	96	0	1 038	
spolu	1 257	75	330	6	1 668	

I.II.     Odhad vplyvov na rozpočet Sociálnej poisťovne

Návrh nariadenia vlády nemá vplyv na rozpočet Sociálnej poisťovne.

II.	Odhad vplyvov na obyvateľstvo, hospodárenie podnikateľskej sféry a iných právnických osôb

Návrh nariadenia vlády nemá vplyv na hospodárenie podnikateľskej sféry a iných právnických osôb. Návrh nariadenia vlády pozitívne ovplyvní príjmy dotknutých osôb. Na jedného poberateľa dôchodku vyplácaného Sociálnou poisťovňou pripadá v prepočte približne 1 593 Sk.

III.	Odhad vplyvov na životné prostredie

Návrh nariadenia vlády nemá vplyv na  životné prostredie.

IV.	Odhad vplyvov na zamestnanosť

Návrh nariadenia vlády nemá vplyv na  zamestnanosť v Slovenskej republike.